אריק גירדווד

מייג'ור גנרל סר אריק גירדווד (באנגלית: Sir Eric Stanley Girdwood;‏ 14 באוקטובר 1876 - 24 במאי 1963) היה קצין בכיר בצבא בריטניה. השתתף במלחמת הבורים ובמלחמת העולם הראשונה במהלכה לחם, כמפקד בריגדה ובהמשך כמפקד דיוויזיה, במערכה בגליפולי, במערכה על סיני וארץ ישראל, ובחזית המערבית. לאחר תום המלחמה מילא שורה של תפקידים בכירים בצבא בריטניה עד פרישתו. גירדווד נולד ב-1876 ברובע סטרנדטאון (אנ') שבעיר בלפסט (אירלנד), אח צעיר לבלאנש-אמה גירדווד ואוסטין-קלוד גירדווד. בנעוריו למד ב"אקדמיה המלכותית של בלפסט" (אנ'). במאי 1899, עם סיום לימודיו, הוצב כלוטננט משנה בבטליון השני של "רגימנט הרובאים הסקוטי" (אנ'). ב-1899, עם תחילת שירותו הצבאי, נשלח גירדווד, עם הבטליון בו שירת, להשתתף במלחמת הבורים השנייה בדרום אפריקה. עם הגיעו נלחם הבטליון במערכה שניהלו הבריטים לשחרור המצור על העיר ליידיסמית' (אנ') שבמחוז קוואזולו-נטאל. במסגרת מערכה זו השתתף גירדווד ב"קרב קולנסו" (אנ') (דצמבר 1899), "קרב ואאל קרנץ" (אנ') (פברואר 1900) ו"קרב גבעות טוגלה" (אנ') (פברואר 1900). גירדווד המשיך לשרת בדרום אפריקה עד סיום מלחמת הבורים ביולי 1902 ואז חזר עם יחידתו לאנגליה. בתקופת שירות זו הועלה לדרגת לוטננט. גירדווד המשיך לשרת ב"רגימנט הרובאים הסקוטי" שצורף ל"בריגדת הרובאים הסקוטית ה-156" (אנ'). ב-1911 הועלה לדרגת מייג'ור. ב-1915, לאחר פרוץ מלחמת העולם הראשונה, נשלח גירדווד, עם הרגימנט הסקוטי, למערכה בגליפולי. בשלהי אותה שנה, לאחר הכישלון במערכה זו, פונה הרגימנט למצרים ובתחילת 1916 מונה גירדווד למפקד "בריגדת הרובאים הסקוטית ה-156" (אנ') שהייתה אחת מהבריגדות של הדיוויזיה ה-52 "Lowland". בתקופת שירותו בתפקיד זה נלחם עם הבריגדה בקרבות שנערכו בסיני וביניהם קרב רומני וההתקדמות למבואות עזה. בתחילת 1917 הוקמה הדיוויזיה ה-74 (יומנרי) באל עריש וגירדווד מונה למפקדה (תחת פיקודו של לוטננט גנרל פיליפ צ'טווד מפקד הקורפוס ה-20) והועלה לדרגת מייג'ור גנרל. בתקופה זו נלחמה הדיוויזיה ב קרב עזה השני, קרב באר שבע, קרב תל חווילפה, קרב תל א-שריעה ותל הוריירה, קרב עזה השלישי, כיבוש ירושלים, כיבוש יריחו וכיבוש בקעת הירדן. רוב הקרבות נעצרו במהלך 1917 לאחר שהבריטים ייצבו את קו שתי העוג'ות. באפריל-מאי 1918 ערך הצבא הבריטי שינוי מעמיק בסדר הכוחות שהיו פרושים בארץ ישראל. בתהליך זה נשלחו חלק גדול מהיחידות האנגליות לחזית המערבית בצרפת ובמקומן הובאו לארץ ישראל יחידות מהודו, אוסטרליה וניו זילנד. במסגרת השינוי נשלחה הדיוויזיה ה-74 לחזית המערבית. במאי 1918 הגיע גירדווד בראש הדיוויזיה למרסיי והחלה להתארגן ללחימה. הקרבות הראשונים של הדיוויזיה החלו רק ביולי אותה שנה והיא השתתפה במתקפת מאה הימים, הקרב השני על הסום וקרב אפי (אנ'). עד סיום המלחמה, בנובמבר 1918, הגיעה הדיוויזיה לסביבת העיר טורניי שבבלגיה. לאחר סיום המלחמה עסקו חיילי הדיוויזיה בפעולות שיקום התשתיות באירופה עד פירוק הדיוויזיה ביולי 1919. לאחר פירוק הדיוויזיה ה-74 חזר גירדווד לאנגליה ומונה למפקד בריגדת הרגלים התשיעית (אנ') ובהמשך אותה שנה מונה למפקד הדיוויזיה השלישית. ב-1924 מונה גירדווד למפקד הצבא הבריטי בעיראק (במסגרת המנדט הבריטי על מסופוטמיה) וב-1926 מונה למפקד הצבאי במחוז בומביי שבהודו. ב-1927 מונה למפקדה של האקדמיה הצבאית המלכותית בסנדהרסט. ב-1931 מונה למפקד הצבאי של גזרת צפון אירלנד (אנ') וב-1935 פרש מהצבא. ב-1955 התמנה לנשיא העמותה האזרחית "לגיון אנשי הגבול" (אנ') (סוג של הגנה אזרחית) תפקיד אותו מילא עד פטירתו ב-1963 בעיר טוצ'סטר (אנ') שבנורת'האמפטונשייר (אנגליה). אביר מפקד (KBE) במסדר האימפריה הבריטית עמית (CB) במסדר האמבט עמית (CMG) במסדר מיכאל הקדוש וג'ורג' הקדוש ב-1907 נישא גירדווד לפלורה מטיסון (Flora Mathieson) וב-1910 נולד לזוג בן. בהמשך התגרש וב-1919 נישא בשנית להילדה מטיסון (Hilda Mathieson). פילדמרשל ארצ'יבלד פרסיוול ויוול, מסעי המלחמה בארץ ישראל (תרגום: עמיהוד ארבל), הוצאת מערכות, 1951; הדפסה חוזרת בהוצאת אריאל, 2007 ג'ון ד' גריינג'ר, הלחימה על ארץ ישראל - 1917 (תרגום: יגאל אייל), הוצאת מודן והוצאת 'מערכות', 2006 מדיה וקבצים בנושא אריק גירדווד בוויקישיתוף אריק גירדווד, באתר frontiersmenhistorian.info אריק גירדווד, באתר The Great War (1914-1918) Forum אריק גירדווד, באתר livesofthefirstworldwar.iwm.org.uk אריק גירדווד, באתר של "הרובאים הסקוטים" הדיוויזיה השתתפה בקרב עזה השני על אף שבנייתה טרם הושלמה לצורך ההפלגה לצרפת הועברה הדיוויזיה לאלכסנדריה ומשם עברה לצרפת